C 112/7

Saksan kansallinen menettely rajallisten liikenneoikeuksien jakamisessa

2009/C 112/04

Jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta annetun asetuksen (EY) N:o 847/2004 6 artiklan mukaisesti Euroopan komissio julkaisee seuraavan kansallisen säädöksen, joka koskee liikennöintioikeuksien jakamista yhteisön lentoliikenteen harjoittajien kesken silloin, kun näitä oikeuksia rajoitetaan kolmansien maiden kanssa tehtyjen lentoliikennesopimusten nojalla.

Tiedonanto Saksan liittotasavallan liikenne-, rakennus- ja kaupunkiministeriön suuntaviivoista rajallisesti saatavilla olevien saksalaisten liikenneoikeuksien jakamisesta yhteisön lentoliikenteen harjoittajille (säädöksen Luftverkehrs-Zulassungs-Ordnung 62a artikla 2 ja 3 momentit) annettu 29. päivänä tammikuuta 2009.

Saksan liittotasavallan liikenne-, rakennus- ja kaupunkiministeriö antaa tiedoksi suuntaviivat rajallisesti saatavilla olevien saksalaisten liikenneoikeuksien jakamisesta yhteisön lentoliikenteen harjoittajille.

LIITE

Saksan liittotasavallan liikenne-, rakennus- ja kaupunkiministeriön suuntaviivat rajallisesti saatavilla olevien saksalaisten liikenneoikeuksien jakamisesta yhteisön lentoliikenteen harjoittajille (säädöksen Luftverkehrs-Zulassungs-Ordnung 62a §:n 2 ja 3 momentit)

1. Yleiset tavoitteet

Nämä suuntaviivat perustuvat jäsenvaltioiden ja kolmansien maiden välisten lentoliikennesopimusten neuvottelemisesta ja täytäntöönpanosta 29. huhtikuuta 2004 annetun Euroopan parlamentin ja neuvoston asetukseen (EY) N:o 847/2004 (EUVL L 157, 30 päivänä huhtikuuta 2004, s.7; EUVL L 195, 2 päivänä kesäkuuta 2004, s. 3).

Suuntaviivojen avulla pyritään varmistamaan, että vähissä olevat liikenneoikeudet ja rajalliset nimeämismahdollisuudet jaetaan avoimen ja syrjimättömän menettelyn kautta. Samalla niiden avulla pyritään:

— saamaan aikaiseksi riittävä suunnitteluvarmuus kaikille yhteisön lentoliikenteen harjoittajille, jotka ovat oikeutettuja hakemaan liikenneoikeuksia, joista on sovittu Saksan liittotasavallan ja yhteisön oikeuden soveltamisalaan kuulumattoman kolmannen maan välillä, sekä

— edistämään reilua kilpailua yhteisön lentoliikenteen harjoittajien välillä kolmansiin maihin suuntautuvan lentoliikenteen osalta ja vahvistamaan Saksan lentoliikennealan asemaa kehittämällä sitä tasapainoisesti huomioiden samalla asianmukaisesti kaikkien lentoliikenteeseen osallistuvien osapuolten (mukaan lukien liikenteen käyttäjien ja asianomaisten alueiden) edut sekä kaupan ja matkailun taloudelliset edut.

2. Liikenneoikeuksien jakaminen ja lentoliikenteen harjoittajien nimeäminen

2.1 Kansainväliseen lentoliikenteeseen liittyvät liikenneoikeudet myönnetään niihin oikeutetuille yhteisön lentoliikenteen harjoittajille hakemuksen perusteella. Liikenneoikeuksia voidaan rajoittaa ja ne voidaan peruuttaa. Liikenneoikeudet myönnetään lentoliikenteen harjoittajille ilmailulain (Luftverkehrsgesetz) 21 §:ssä tarkoitetun liikennöintiluvan puitteissa ottaen huomioon Saksan liittotasavallan ja kolmannen maan solmimassa kahdenvälisessä sopimuksessa määritellyt ehdot.

2.2 Jos liikenneoikeuksia ja nimeämismahdollisuuksia on jaettavissa rajoituksetta tai riittävästi, ne myönnetään hakemusten mukaisesti säännöllisin väliajoin kaikille hakijoille, edellyttäen että kaikki ilmailulainsäädännön edellytykset täyttyvät, ja liittotasavallan liikenne-, rakennus- ja kaupunkiministeriö hoitaa nimeämisen kolmatta maata kohtaan. Tässä yhteydessä on ilmailuviranomaisen tehtävä varmistaa kahdenvälisen lentoliikennesopimuksen määräysten mukainen mahdollisuus oikeudenmukaiseen kilpailuun, joka on kahdenvälisen lentoliikenteen perusehto.

2.3 Jos hakemuksia saapuu enemmän kuin liikenneoikeuksia tai nimeämismahdollisuuksia on tarjolla, on suoritettava syrjimätön ja avoin jakomenettely ennen tarvittavan ilmailuluvan myöntämistä tai nimeämisen toteuttamista.

3. Päätöskriteerit

Jakomenettelyssä otetaan huomioon kahdenvälisten lentoliikennesopimusten perusehdot sekä arvioidaan seuraavia seikkoja:

— harvalukuisten oikeuksien paras mahdollinen hyödyntäminen tarjoamalla lisälentoja, palveluiden tarjoamisen aloitusajankohta, ilma-alusten saatavuus hakemuksentekohetkellä,

— arvioitavan tuotteen palvelun laatu, kuten palveluiden tyyppi (omat välilaskuttomat lennot, suora yhteys tai liityntäyhteys, yhteistunnuksellinen markkinointi), lentoliikenteen harjoittajan kuuluminen lentoyhtiöiden liittoutumaan tai vastaavaan ryhmittymään, jatkolentomahdollisuudet, matkustusaika, käytettävä ilma-alus, hinnoittelupolitiikka,

— lentopalveluiden luotettavuus, hakijan taloudellinen suoriutuminen sekä pitkäkestoisempi lentotoiminnan ja teknisen suorituskyvyn taso suhteessa reitteihin, EU:ssa rekisteröidyn ilma-aluksen tai yhteisön oikeuden soveltamisalueen ulkopuolella rekisteröidyn vuokratun ilma-aluksen käyttö,

— käyttäjäystävällisyys (käyttäjän paremmat mahdollisuudet valita useiden lentoliikenteen harjoittajien joukosta tietyillä markkinoilla); lentoliikennepalveluiden saatavuus kuluttajille (varausmahdollisuudet, palvelu- ja myyntipisteet),

— uusien hakijoiden markkinoille pääsyn mahdollistaminen ja uuden tarjonnan vaikutukset (esimerkiksi hajayhteyksien lisääntyminen),

— rajallisten voimavarojen ja ympäristön huomioiminen (keskuslentoasemien täysimääräinen käyttö, saapumis- ja lähtöajat, käytettävän ilma-aluksen koko, melupäästöt ja pilaannuttavien aineiden päästöt),

— yleisten liikenne-etujen turvaaminen ilmailulain (Luftverkehrsgesetz) 21 §:n 1 momentissa tarkoitetulla tavalla (ottamalla huomioon kyseisten palveluiden merkitys kansallisella ja eurooppalaisella tasolla, kilpailutilanne yksittäisillä osamarkkinoilla, mahdollinen resurssien niukkuus sekä markkinoilla jo olevien lentoliikenteen harjoittajien konsolidaatio),

— olemassa olevat nimeämiset.

Näiden lisäksi voidaan ottaa huomioon muitakin kriteereitä, jos niistä ilmoitetaan hakijoille hyvissä ajoin ennen hakemuksia koskevien lopullisten päätösten tekemistä.

Liikenneoikeudet ovat eri asia kuin koordinoitujen lentoasemien saatavissa olevat lähtö- ja saapumisajat. Lähtö- ja saapumisaikojen jakamiselle on eri oikeusperusta, ja siihen käytetään eri menettelyä. Lentoaseman koordinaattorin jakama lähtö- ja saapumisaika ei siten takaa lentoliikenteen harjoittajalle oikeutta liikenneoikeuden harjoittamiseen. Toisaalta myöskään jaettu liikenneoikeus ei merkitse oikeutta tietyn lähtö- ja saapumisajan saamiseen lentoasemalla.

4. Menettelysäännöt

Liikenne-, rakennus- ja kaupunkiministeriö antaa pyydettäessä syrjimättömästi kaikille markkinoilla toimiville tahoille kattavat tiedot vapaasti saatavilla olevista liikenneoikeuksista Saksan liittotasavallasta kolmanteen maahan.

Tätä tarkoitusta varten liikenne-, rakennus- ja kaupunkiministeriössä järjestetään myös säännöllisiä käsittelytilaisuuksia, joihin osallistuvat lentoliikenteeseen osallistuvat luonnolliset henkilöt tai oikeushenkilöt, mukaan lukien ne lentoyhtiöiden liitot, jotka edustavat saksalaisista liikenneoikeuksista kiinnostuneita yhteisön lentoliikenteen harjoittajia.

4.1. Hakuoikeus

Saksalaisten liikenneoikeuksien hakemiseen sekä nimeämiseen kolmatta maata kohtaan ovat oikeutettuja: Lentoliikenteen harjoittajat, joiden päätoimipaikka on yhteisön ilmailulainsäädännön soveltamisalaan kuuluvalla alueella (yhteisön lentoliikenteen harjoittajat) ja joilla on lentoliikenteen harjoittamisen yhteisistä säännöistä yhteisössä 24 päivänä syyskuuta 2008 annetun Euroopan parlamentin ja neuvoston asetuksen (EY) N:o 1008/2008 (EUVL L 293, 31 päivänä lokakuuta 2008, s. 3) mukainen liikennelupa, edellyttäen että

a) niiden päätoimipaikka on Saksassa tai

b) niillä on Saksan liittotasavallan ilmailuviranomaisen (Luftfahrt-Bundesamt) hyväksymä sivuliike Saksassa. Sivuliikkeen hyväksymistä anotaan toimittamalla hakemus liittotasavallan ilmailuviranomaiselle.

4.2. Hakeminen

4.2.1. Hakemukset liikenneoikeuksien saamiseksi on toimitettava kirjallisesti saksan kielellä liittotasavallan ilmailuviranomaiselle kunakin vuonna viimeistään 1. toukokuuta seuraavaa talvikautta varten ja viimeistään 1. marraskuuta seuraavaa kesäkautta varten. Jos hakemusten lukumäärän vuoksi on tarpeen järjestää jakomenettely, ainoastaan määräaikaan mennessä saapuneet hakemukset huomioidaan. Kuluvaa kautta koskevat hakemukset huomioidaan ainoastaan siinä tapauksessa, että liikenneoikeuksia on vapaasti saatavilla.

4.2.2. Nimeämishakemukset on osoitettava kirjallisesti saksan kielellä liittotasavallan liikenne-, rakennus- ja kaupunkiministeriölle (Bundesministerium für Verkehr, Bau und Stadtentwicklung).

Lentoliikenteen harjoittaja nimetään liikennöimään kolmanteen maahan ainoastaan, jos aiotuilla palveluilla on ilmailulain (Luftverkehrsgesetz) 21 §:n mukainen liikennöintilupa.

4.3. Hakemuksen sisältö

Kun lentoliikenteen harjoittaja hakee vähissä olevia liikenneoikeuksia tai rajallisesti saatavilla olevaa nimeämistä, hakemuksesta on erityisesti ilmettävä seuraavat tiedot:

— viikoittaisten vuorojen lukumäärä, lähtö- ja määrälentoasema, lentojen tyyppi (matkustaja ja/tai rahti),

— reitit: suora lento (välilaskuton/ välilaskujen lukumäärä) tai liitäntäyhteys, olemassa olevat yhteistunnukselliset yhteydet, lennon kesto,

— suunniteltu liikenteen aloittamispäivä,

— aiotaanko reitillä liikennöidä ympärivuotisesti vai kausiluonteisesti,

— käytettävä ilma-alus (malli, istumapaikkojen lukumäärä)

— mahdollinen liittoutuman jäsenyys; tarjotut liitäntäyhteydet,

— pääasiallinen tapa hankkia matkustajia (yksittäiset paikkavaraukset, matkanjärjestäjät),

— matkustajapalvelut (esimerkiksi tarjotut palveluluokat; matkatavaroiden toimittaminen jatkolennolle),

— hinnoittelu (taso ja rakenne),

— selvitys siitä, onko aikomuksena käynnistää hakemuksen lentosuunnitelma kokonaisuudessaan vai aiotaanko hyödyntää vai osaa saaduista oikeuksista,

— tarvittaessa liittotasavallan ilmailuviranomaisen hyväksyntä Saksassa sijaitsevalle sivuliikkeelle; lentoliikenteen harjoittajan liikennelupa.

Kaikilta hakijoilta voidaan vaatia lisätietoja hakemukseen.

4.4. Hakemuksia koskeva päätös

4.4.1. Liikennöintilupa ja liikenneoikeudet

a) Liittotasavallan liikenne-, rakennus- ja kaupunkiministeriö suorittaa 2.3 kohdassa tarkoitetun jakomenettelyn yhdessä liittotasavallan ilmailuviranomaisen kanssa. Tätä varten liittotasavallan ilmailuviranomainen välittää 4.2.1 kohdan mukaisesti ajallaan saapuneet liikenneoikeushakemukset liikenne-, rakennus- ja kaupunkiministeriölle.

b) Liittotasavallan liikenne-, rakennus- ja kaupunkiministeriö tekee päätöksen haettujen liikenneoikeuksien jakamisesta lentoliikenteen harjoittajille 3 kohdassa mainittujen kriteerien perusteella, minkä jälkeen se antaa tiedon päätöksestä liittotasavallan ilmailuviranomaiselle.

c) Liittotasavallan ilmailuviranomainen antaa tiedon liikenneoikeushakemusta koskevasta päätöksestä lentoliikenteen harjoittajille myöntämällä tai epäämällä ilmailulain (Luftverkehrsgesetz) 21 §:ssä tarkoitetun liikennöintiluvan. Jos lentoliikenteen harjoittajan tiettyjä liikenneoikeuksia koskevaa hakemusta ei voida hyväksyä eikä hakemuksen mukaista liikennöintioikeutta siten voida myöntää, liikenteen harjoittajalle on annettava kirjalliset perustelut asiasta.

d) Liittotasavallan ilmailuviranomainen ottaa huomioon jakomenettelyn tuloksen tarkastellessaan säädöksen Luftverkehrs-Zulassungs-Ordnung 63b §:n nojalla esitettäviä lentosuunnitelmia.

4.4.2. Nimeäminen

Jos saatavilla on rajoitettu määrä nimeämismahdollisuuksia, liittotasavallan liikenne-, rakennus- ja kaupunkiministeriö tekee 3 kohdan kriteerien perusteella päätöksen siitä, mikä lentoliikenteen harjoittaja voidaan nimetä, ja ilmoittaa nimeämisestä asianomaiselle kolmannelle maalle.

4.5, Liikennöintiluvan lakkaaminen ja nimeämisen peruuttaminen

Jos liittotasavallan ilmailuviranomaisen myöntämiä liikenneoikeuksia ei käytetä yli kuuteen kuukauteen, liikennöintilupa lakkaa (ilmailulain 21 §:n 1 momentin kolmas virke yhdessä 20 §:n 3 momentin viidennen virkkeen kanssa).

Jos liittotasavallan ilmailuviranomainen on myöntänyt liikenneoikeudet sillä ehdolla, että lentoliikenne aloitetaan viimeistään tiettyyn ajankohtaan mennessä hakemuksessa ilmoitetun liikenteen aloittamispäivän jälkeen eikä oikeuksia ole hyödynnetty kyseiseen ajankohtaan mennessä, tämä voi johtaa liikennöintiluvan lakkaamiseen jo ennen 1 momentissa mainitun määräajan umpeutumista (ilmailulain 21 §:n 1 momentin kolmas virke yhdessä 20 §:n 2 momentin ensimmäisen virkkeen kanssa).

Liittotasavallan ilmailuviranomainen myöntää liikennöintiluvan lakkaamisen yhteydessä vapautuvat liikenneoikeudet toisaalle.

Jos liikennöintilupa lakkaa, liittotasavallan liikenne-, rakennus- ja kaupunkiministeriö kumoaa yhteisön lentoliikenteen harjoittajan nimeämisen kolmatta maata kohtaan.

5. Päätösten uudelleentarkastelu

Jokainen asianomainen lentoliikenteen harjoittaja voi vaatia jakomenettelyn perusteella annettujen liikenneoikeuksiin liittyvien liittotasavallan ilmailuviranomaisen päätösten uudelleentarkastelua hallintomenettelyjä koskevan lain (Verwaltungsverfahrensrecht) säännösten mukaisesti.